b'\n_START_ARTICLE_\nAutomatska meteorolo\xc5\xa1ka postaja\n_START_PARAGRAPH_\nAutomatska meteorolo\xc5\xa1ka postaja provodi mjerenja glavnih meteorolo\xc5\xa1kih pojava (elemenata), stalno (kontinuirano) ih zapisuju na magnetske zapise i javljaju radijskim ili \xc5\xbei\xc4\x8danim putem sabirnim sredi\xc5\xa1tima. Pomorske postaje na kopnu i brodovima provode program sinopti\xc4\x8dkih postaja s te\xc5\xbei\xc5\xa1tem opa\xc5\xbeanja stanja mora. Automatske postaje na moru, na usidrenim ili pokretnim pluta\xc4\x8dama, javljaju ne samo meteorolo\xc5\xa1ke ve\xc4\x87 i oceanografske podatke (visinu valova, temperaturu mora, morske struje i drugo).\n_START_SECTION_\nObja\xc5\xa1njenje\n_START_PARAGRAPH_\nAutomatska meteorolo\xc5\xa1ka postaja slu\xc5\xbei za mjerenje osnovnih meteorolo\xc5\xa1kih pojava (elemenata) na te\xc5\xa1ko pristupa\xc4\x8dnim i nenaseljenim mjestima, na zra\xc4\x8dnim lukama, nuklearnim elektranama i pluta\xc4\x8dama kao automatski telemetrijski sustavi (daljinsko mjerenje). _NEWLINE_Automatske meteorolo\xc5\xa1ke postaje sada se grade u modularnom sustavu tako da se nizom mjernih osjetnika (senzora) za glavne meteorolo\xc5\xa1ke pojave (vjetar, temperatura, vlaga i tlak zraka, zra\xc4\x8denje, podnica oblaka, vidljivost, ukupno ili globalno zra\xc4\x8denje, vodostaj, temperatura tla i povr\xc5\xa1ine vode) pomo\xc4\x87u ure\xc4\x91aja za obradu signala, kontrolnih jedinica i mikroprocesora neposredno dobivaju izmjerene vrijednosti i iz njih izvedene veli\xc4\x8dine. Ti se podaci, u obliku signala standardnog oblika ili kodiranih signala (kodirani meteorolo\xc5\xa1ki izvje\xc5\xa1taji), prenose radijem ili telefonskim linijama u centralnu jedinicu, i to ili na poziv ili kontinuirano, a naj\xc4\x8de\xc5\xa1\xc4\x87e u odre\xc4\x91enim vremenskim razmacima. Za pogon automatskih stanica slu\xc5\xbee sklop baterija ili akumulatora, elektri\xc4\x8dna struja iz gradske mre\xc5\xbee ili generator s pogonom na vjetar (vjetroagregat). _NEWLINE_Na automatskoj meteorolo\xc5\xa1koj postaje podaci mjerenja naj\xc4\x8de\xc5\xa1\xc4\x87e se bilje\xc5\xbee na samome mjestu na magnetske zapise i javljaju radijskim ili \xc5\xbei\xc4\x8danim putem sabirnim sredi\xc5\xa1tima. Ovi se zapisi kasnije obra\xc4\x91uju za posebne namjene i istra\xc5\xbeiva\xc4\x8dke svrhe, ali gdje je god mogu\xc4\x87e postavljaju se i klasi\xc4\x8dna pisala na papirnu traku. U nuklearnim centralama senzori su postavljeni na mjerni toranj ili stup visine i 200 do 300 metara, na kojem se na razli\xc4\x8ditim visinama mjeri temperatura, vlaga, vjetar i razli\xc4\x8dite druge meteorolo\xc5\xa1ke pojave. _NEWLINE_Automatske meteorolo\xc5\xa1ke postaje postavljaju se na morima na pluta\xc4\x8de. One mjere, uz osnovne meteorolo\xc5\xa1ke pojave, i temperaturu mora, morske struje, visinu valova i njihov period. U sinopti\xc4\x8dkim terminima ove stanice predaju radijem podatke kopnenim stanicama direktno ili preko umjetnog satelita. _NEWLINE_Rad automatskih meteorolo\xc5\xa1kih postaja koje su daleko od naseljenih mjesta veoma je te\xc5\xbeak. Pored osnovnog problema napajanja stanice energijom, rad \xc4\x8desto ote\xc5\xbeavaju te\xc5\xa1ki klimatski uvjeti i nemogu\xc4\x87nost da se odmah uklone kvarovi na ure\xc4\x91ajima. Zahtjevi za takvim stanicama su sve ve\xc4\x87i ne samo u polarnim predjelima i na oceanima ve\xc4\x87 i u razvijenim zemljama, gdje je zbog pomanjkanja osoblja sve te\xc5\xbee odr\xc5\xbeavati i obi\xc4\x8dne stanice. U \xc5\xa0vicarskoj ve\xc4\x87 postoji mre\xc5\xbea automatskih meteorolo\xc5\xa1kih postaja. Vi\xc5\xa1e desetaka takvih stanica je u pogonu na Grenlandu, u \xc5\xa0vedskoj i u drugim zemljama i na morima, a ubrzani razvoj elektronike doprinijet \xc4\x87e daljem pove\xc4\x87anju njihova broja.'